सीपीएल टि–२० क्रिकेटको उपाधि राप्तीलाई 
चितवन प्रिमियर लिग (सीपीएल) टि–२० क्रिकेट प्रतियोगिताको पहिलो उपाधि राप्ती र्‍यापिड्सले प्राप्त गरेको छ । नारायणगढ क्याम्पाचौरमा शुक्रबार भएको फाइनल प्रतिस्पर्धामा राप्तीले सौराहा स्यान्ड्सलाई आठ विकेटले पराजित गरेको हो । जितसँगै राप्तीले दुई लाख रुपैयाँ नगद पुरस्कारका साथै ट्रफी र मेडल पाएको छ । उपविजेता सौराहाले एक लाख रुपैयाँ नगद पुरस्कार पायो । 
चितवन — चितवन प्रिमियर लिग (सीपीएल) टि–२० क्रिकेट प्रतियोगिताको पहिलो उपाधि राप्ती र्‍यापिड्सले प्राप्त गरेको छ । नारायणगढ क्याम्पाचौरमा शुक्रबार भएको फाइनल प्रतिस्पर्धामा राप्तीले सौराहा स्यान्ड्सलाई आठ विकेटले पराजित गरेको हो । जितसँगै राप्तीले दुई लाख रुपैयाँ नगद पुरस्कारका साथै ट्रफी र मेडल पाएको छ । उपविजेता सौराहाले एक लाख रुपैयाँ नगद पुरस्कार पायो । सौराहाले दिएको १४० रनको लक्ष्य राप्तीले दुई विकेट गुमाएर १७.४ ओभरमा पूरा गरेको हो । राप्तीका लागि बलिङमा कप्तान आकाश थापाको महत्वपूर्ण योगदान रहृयो । उनले पहिलो विकेटका लागि साकार ढकालसँग ७७ रनको साझेदारी गरे । राप्तीको जितका लागि यो साझेदारी नै मुख्य आधार बन्यो । ५७ बलको सामना गरेका थापाले विस्फोटक ब्याटिङ गर्दै ७४ रन बनाए । उनले १० चौका र २ छक्का प्रहार गरे ।ओपनर साकार ढकाल २७ बलमा ३२ रन बनाएर पेभिलियन फर्किएका थिए । हरिबहादुर चौहान १८ तथा भीम सार्की ११ रनमा नट आउट रहे । आक्रमक ब्याटिङ गरेका सार्कीले १७ औं ओभरको तेस्रो बलमा छक्का र चौथो बलमा चौका प्रहार गर्दै खेललाई टुंग्याए । सौराहाका बलर राप्तीका ब्याट्सम्यान सामु निरिह देखिए । सौराहाका आकाश चन्द र सुवर्ण थापाले समान ४–४ ओभर बलिङ गर्दै समान १–१ विकेट लिए ।टस जितेर ब्याटिङ सुरु गरेको सौराहाले २० ओभरमा ४ विकेट गुमाउदै १३९ रन बनाएको थियो । खेलमा सौराहाले पनि राम्रो सुरुवात गरेको थियो । ओपनरद्वय रित गौतम र राजेश ढकालले पहिलो विकेटका लागि ४२ रनको साझेदारी गरे । तर सामान्य लक्ष्य खडा गरेका कारण राप्तीले सहजै पार गर्‍यो । फाइनल खेलको चितवन टाइगर्स म्यान अफ दी म्याच राप्तीका कप्तान आकाश थापा भए । उनले नगद दुई हजार रुपैयाँ प्राप्त गरे ।राप्तीकै हरिबहादुर चौहान प्लेयर अफ दि सिरिज घोषित भए । उनले १० हजारसहित ट्रफी प्राप्त गरे । हरिबहादुरले सीपीएलको पूरा खेलहरुमा १३१ बलमा १५३ रन बनाएका थिए । त्यसैगरी बलिङतर्फ १९ ओभरमा एक मेडन राख्दै ९० रन खर्चिएर महत्वपूर्ण ५ विकेट लिएका थिए ।भरतपुर गुर्खाजका कृजन गुरुङ उत्कृष्ट बलर घोषित भए । उनले प्रतियोगिताभर १३ ओभर ५ बल बलिङ गर्दै ७६ रन खर्चिएर ९ विकेट लिए । प्रतियोगिता भर ७३ बलमा १३१ रन बनाएका राप्तीका भीम सार्की उत्कृष्ट ब्याट्सम्यान घोषित भए । यस्तै राप्तीकै कप्तान आकाश थापा उत्कृष्ट अलराउन्डर घोषित भए । उनले प्रतियोगिताभर ९४ बलमा १२२ रन बनाउनुका साथै १९ ओभरमा महत्वपूर्ण ८ विकेटसमेत लिए । उनीहरुले जनही ४–४ हजार रुपैयाँसहित ट्रफी प्राप्त गरे ।समापन समारोहमा प्रमुख अतिथि वागमती प्रदेशका सांसद विजय सुवेदी र अतिथि राष्ट्रिय क्रिकेट टोलीका सदस्य एवं चितवन टाइगर्सका मार्की प्लेयर सोमपाल कामीले पुरस्कार वितरण गरेका थिए । प्रतियोगिता भर उत्कृष्ट प्रदर्शन गरेका ३ जना खेलाडीहरु नेपालकै सबैभन्दा ठूलो व्यावसायिक क्रिकेट प्रतियोगिता एभरेष्ट प्रिमियर लिगमा चितवन टाइगर्सको ट्यालेन्ट हन्टमा छनोट भएका छन् । प्रतियोगिताका उत्कृष्ट अलराउन्डर राप्तीका कप्तान आकाश थापा, उत्कृष्ट बलर भरतपुर गुर्खाजका कृजन गुरुङ र सौराहाका राजेश ढकाल चितवन टाइगर्सको ट्यालेन्ट हन्टमा छनौट भएका हुन् । यस्तै भरतपुर गुर्खाजका कप्तान संघर्ष पौडेल वैकल्पिकमा परेका छन् । सीपीएल आयोजक नारायणी एड्भर्टाइजिङ एन्ड इभेन्ट्सले राष्ट्रिय क्रिकेट टोलीका पुर्व कप्तान राजु खड्कालाई क्रिकेटको विकासमा पुर्‍याएको योगदानको कदर गर्दै सम्मान गरेको छ । आयोजकले उनलाई नगदसहित दोसल्ला र सम्मानपत्रले सम्मान गरेको हो । माघ १७ गतेबाट सुरु भएको सीपीएलमा चितवनका ५ टिमहरु भरतपुर गुर्खाज, सौराहा स्याण्ड्स, राप्ती र्‍यापिड्स, इच्छाकामना वारीयर्स र माडी टाइगर्स सहभागी थिए । 